Krejcir se ma loof groot beloning uit | Maroela Media
Radovan Krejcir, die omstrede voortvlugtende sakeman van Tsjeggië, se ma het 'n R2 miljoen-beloning uitgeloof vir inligting oor die twee pogings om sy lewe te neem, het The Star Woensdag berig.
Nadezda Krejcirova het Dinsdag in 'n verklaring gesê sy bied 'n R1 miljoen-beloning aan vir elke poging. Die inligting moet die polisie in hul ondersoek bystaan wat tot die suksesvolle inhegtenisneming en skuldigbevinding van die skuldiges lei.
Krejcirova word in die Prague Post gelys as een van die Tsjeggiese Republiek se rykste vroue.
Twee mense is verlede week dood nadat 'n bom by Krejcir se besigheidsonderneming, Money Point in Bedfordview aan die Oos-Rand, ontplof het. Dit volg op 'n vorige bisarre sluipmoordaanval in Julie vanjaar toe 'n voertuig, wat met afstandbeheerde vuurwapens toegerus is, op sy koeëlvaste voertuig in die parkeerarea by dieselfde kantoor losgebrand het.
Die Suid-Afrikaanse Inkomstediens (SAID) het Vrydag gesê dat al Krejcir se bates onder die beheer van die balju geplaas is.
Seg ek stem saam, Krejcir moet eerder terug na sy eie land. As gevolg van hom het onskuldige mense moes boet met hul lewens.